‘પદ્માવત’ ફિલ્મના કારણે ગુજરાત ભડકે બળી રહ્યું છે ત્યારે મલ્ટિપ્લેકસ એસોસિયેશન ઓફ ઇન્ડિયા દ્વારા કરાયેલી મહત્ત્વની જાહેરાત મુજબ સમગ્ર ગુજરાતના કોઈ પણ મલ્ટિપ્લેકસમાં ‘પદ્માવત’ ફિલ્મ રિલીઝ નહિ થાય. એસોસિયેશનના પ્રમુખ દીપક આશરે કહ્યું કે અમારા માટે મુલાકાતીઓની સુરક્ષા મહત્ત્વની છે. હાલની સ્થિતિને જોતાં ફિલ્મ દર્શાવાય તો સુરક્ષા સામે સવાલો ઊભા થઈ શકે તેમ છે. ચાર રાજ્યો ગુજરાત, મધ્ય પ્રદેશ, રાજસ્થાન, ગોવામાં થિયેટરના માલિકોના એસોસિયેશને સામેચ ાલીને ફિલ્મ રિલીઝ ન કરવાનો નિર્ણય કર્યો છે. ‘પદ્માવત’ ફિલ્મ ગુજરાતમાં રિલીઝ થવાની નથી તે નક્કી થઈ ગયું હોવા છતાં અમદાવાદમાં ઠેર ઠેર વાહનોમાં આગ અને મોલ-શોરૂમમાં તોડફોડ કરી આતંક મચાવનાર 44 તોફાનીઓની પોલીસે ધરપકડ કરી છે. ઇસ્કોન ચાર રસ્તાથી ટોળાએ પીવીઆર, આલ્ફા મોલ, હિમાલયા મોલને નિશાન બનાવ્યા હતા. સીસીટીવીથી ઓળખાયેલા 70 તોફાનીની પોલીસ શોધ ચલાવી રહી છે.